Søkir tú gjøgnum kvotu 1, skalt tú einans senda miðnámsprógv saman við umsóknini. Søkir tú inn á eina útbúgving, har serkrav er til ávíst próvtal í einari lærugrein, og tú hevur tikið lærugreinina sum stakgrein, skalt tú eisini senda stakgreinaprógvið saman við umsóknini. Søkir tú gjøgnum kvotu 2, skalt tú, umframt miðnámsskúlaprógv, eisini skjalprógva allar starvsroyndir umframt annað virksemi, viðkomandi fyri umsóknina. Ger tær øll skjøl klár, ið tú skalt senda inn saman við umsóknini. Søkir tú elektroniskt, goymir tú fílurnar í formatinum (PDF, JPG ella PNG). GEV GÆTUR! Minst til, at tú ikki kanst senda fleiri skjøl inn eftir, at umsóknin er send. Er tað tó so, at tú ikki hevur lokið prógv, t. d. um tú ikki fært miðsnámsprógv fyrr enn í summar, so skalt tú viðmerkja hetta á umsóknini, og síðani kanst tú senda prógvið inn, tá tú hevur fingið tað. Sama er galdandi fyri skeið og annað, ið tú ikki hevur staðið ella lokið, tá søkt verður. Minst tá til at viðmerkja hesi skeið og annað á umsókini. Hevur tú ikki viðmerkt hetta á umsóknini, verða skjølini ikki tikin við í viðgerðina av umsóknini. Legg til merkis, at summar útbúgvingar hava serstøk upptøkukrøv. Hetta er t. d. at tú skalt hava staðið eina ávísa lærugrein á einum ávísum stigi og við einum ávísum próvtali, t. d. støddfrøði B við próvtalinum 7 ella hægri. Lýkur tú ikki upptøkukravið við tínum miðnámsprógvi kanst tú taka lærugreinina sum stakgreinalestur. Tú skalt lúka øll serkrøv við lestrarbyrjan.